
                                              Nr.23/287/2010
P.l.x558/2010
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative privind reglementarea contractelor de întreţinere a infrastructurii rutiere din România, transmis cu adresa nr.P.l.x 558 din 9 noiembrie 2010.

În conformitate cu prevederile Constituţiei României, republicată, Camera decizională pentru această propunere legislativă este Camera Deputaţilor.
PREŞEDINTE,

Iulian Iancu

                                           Nr.23/287/2010
R A P O R T

asupra propunerii legislative privind reglementarea contractelor

de întreţinere a infrastructurii rutiere din România


În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată pentru avizare şi dezbatere în fond cu propunerea legislativă privind reglementarea contractelor de întreţinere a infrastructurii rutiere din România, transmisă cu adresa nr.P.L.x 558 din 9 noiembrie 2010 şi înregistrat la comisie sub nr.23/287/2010 din 11 noiembrie 2010.

În conformitate cu prevederile art.75 alin.(1) din Constituţia României, republicată, Camera decizională pentru această propunere legislativă este Camera Deputaţilor.
Propunerea legislativă a fost respinsă de Senat în şedinţa din 29 septembrie 2010.



Propunerea legislativă a fost avizată favorabil de Consiliul Legislativ, cu nr.407 din 12 aprilie 2010, cu observaţii şi propuneri.



Guvernul României, cu actul nr.1480 din 8 iunie 2010, a comunicat că nu susţine propunerea legislativă.

Propunerea legislativă a fost avizată negativ de Comisia juridică, de disciplină şi imunităţi, de Comisia pentru administraţie publică, amenajarea teritoriului şi echilibru ecologic şi favorabil de Comisia pentru buget, finanţe şi bănci, cu avizele nr.P.l.x 558/2010 din 16 noiembrie 2010, nr.26/1668 din 16 noiembrie 2010 şi nr.22/535 din 24 noiembrie 2010.

Propunerea legislativă are ca obiect de reglementare includerea în contractele de întreţinere a infrastructurii rutiere a anumitor clauze referitoare la neplata unor servicii neefectuate, corespunzând perioadelor în care utilajele nu sunt folosite.
La lucrările comisiei au fost prezenţi 27 deputaţi din totalul de 29 deputaţi membri ai comisiei.

Membrii Comisiei pentru industrii şi servicii au examinat proiectul de lege şi documentele conexe în şedinţa din 12 aprilie 2011.

La şedinţa comisiei au participat, în calitate de invitaţi,  din partea Ministerului Transporturilor şi Infrastructurii domnul secretar de stat Eusebiu Pistru, domnul Aurel Bălăjel – şef serviciu C.N.A.N.D.N.R. şi doamna Carmen Pop – şef serviciu M.T.I.
Membrii Comisiei pentru industrii şi servicii au hotărât, în unanimitate, să propună plenului Camerei Deputaţilor respingerea propunerii  legislative privind reglementarea contractelor de întreţinere a infrastructurii rutiere din România.


Prin obiectul de reglementare şi conţinut, proiectul de lege se încadrează în categoria legilor ordinare.
                    PREŞEDINTE,                                         SECRETAR,
                     Iulian IANCU                                          Mircea Marin
Consilier parlamentar,
Ioan Bivolaru

